als_Latn dik_Latn sag_Latn
Leksioni i bisedimeveAlma Lama
Alma Lama
Seanca e parlamentit shqiptar e 8 nëntorit 2004, është nga ato që ka mbetur në kujtesën e gjithkujt. Jo vetëm për betejën e madhe të nervave që kishte përfshirë gjithë politikën shqiptare, por edhe për një tjetër ngjarje. Deputeti Nikollë Lesi, ish pronar edhe i gazetës "Koha Jonë" rrezikonte heqjen e imuniteti të tij për shkak se ishte paditur nga kryeministri i asaj kohe Fatos Nano për shpifje që kishin të bënin me biznese shumëmilionëshe të gruas së tij, Xhoanan Nano.
Prokuroria kishte kërkuar nga parlamenti heqjen e imuniteti dhe Lesit nuk i mbetej tjetër veçse të mbrohej duke akuzuar sërish. Duke menduar se tashmë ishte ai që do t'i jepte një fait accompli kryeministrit Nano, deputeti demokristian lexoi me tone të forta një transkript bisede të përgjuar mes ish-kryeministrit Nano dhe kryetarit të Gjykatës Kushtetuese të asaj kohe, Fehmi Abdiu, që kishte të bënte me përgatitjen e disa ndryshimeve në Kodin Penal në mënyrë që të mundësohej një ndëshkim më i vogël për trafikueset e armëve në Kosovë.
Bëhej fjalë për një bisedë të vitit 1997 në hotel "Rogner". Lesi tha para deputeteve se transkriptin e tij do ta vërtetonte dhe me prova te tjera, një kasetë filmike të cilën ai e dispononte. Të gjithë po mbanin frymën pezull, duke pritur kasetën. Prokuroria e Përgjithshme nisi menjëherë një hetim për të zbardhur këtë rast, por Nikollë Lesi nuk mundi kurrë të provonte bisedën e transkriptuar me anë të një kasete.
Ajo çfarë kishte ndodhur ishte se Berisha e kishte siguruar Lesin për ekzistencën e një kasete të tillë dhe se do t'ia vinte në dispozicion, siç do të shkruante më vonë Lesi në librin e tij "Si e njoha Nanon dhe Berishën."Lesi kishte rënë në karremin e një loje më të madhe sesa vetë ai, ishte përdorur…
Një situatë e ngjashme ndodhi këto ditë në Kosovë. Deputeti i AAK-së, Ardian Gjini, përcolli tek publiku, me pompozitet të theksuar "lajmin" e zhvillimit të bisedimeve sekrete mes Kosovës dhe Serbisë. Premtoi se do të jepte faktet komprometuese një javë më pas. Dhe kur dita e paracaktuar erdhi, Gjini, një nga figurat më të njohura të AAK-së doli para gazetarëve me duar bosh. Nuk dihet se në cilin karrem ka rënë Gjini, brenda partisë, apo jashtë saj, por në këtë mënyrë ai dëmtoi jo vetëm reputacionin e tij, por dhe të vetë partisë ku bën pjesë. Kësaj i thonë të luash me zjarrin.
Ashtu sikurse nuk përjashtohet edhe në rastin e Lesit, bisedime sekrete apo takime sekrete mes përfaqësuesve të Kosovës dhe Serbisë mund të jenë zhvilluar; edhe një takim të fshehtë në Budva mes kreut të Malit të Zi, Kosovës dhe Serbisë nuk kemi pse ta përjashtojmë apriori, mirëpo faktimi i tyre rezultoi të jetë i pamundur për këtë parti. Edhe pse bisedimet sekrete janë një mjet që përdoret shpesh nga diplomacia për shtendosje situatash, apo zgjidhje konfliktesh të ndryshme, aludimi i qartë për një tradhti shtetërore ra në ujë, dhe bashkë me të u tret edhe mundësia ta besojnë herë të tjera kur dikush nga kjo parti të shohë vërtetë ujkun.
Nëse i thërrasim pak kujtesës, një deklaratë po kaq pompoze nga AAK-ja, që kaloi pa shumë zhurmë, por në të vërtetë ishte edhe më e rëndësishme se ajo e bisedimeve, ishte ajo e një viti më parë kur ish-ministri i financave të koalicionit LDK-AAK, Shatri, deklaroi se 150 milionë euro nuk figuronin askund në buxhetin e tanishëm të MEF-it. Një përgjigje e paqartë e ministrit aktual Ahmet Shala e mbylli si me magji këtë çështje, a thua se bëhej fjalë për 150 euro. Në të vërtetë po të ishte një opozitë me vizion, kjo e sotmja, dhe këtu nuk e kam fjalën vetëm për AAK, "fluturimi" 150 milionë eurove do të kishte ngritur alarmin për hetime të detajuara. Sot e kësaj dite qytetarët nuk e dinë, nëse janë zhdukur, apo jo ato para.
Në Kosovë deklarata pompoze me akuza të rënda e zhurmë të madhe, si kjo e bisedimeve sekrete, nuk është hera e parë që gjejnë përfundimin e perifrazuar aq bukur në një komedi të Shekspirit "Shumë zhurmë për asgjë."
Kohët e fundit po vërehen edhe tendenca për të imituar politikën grindavece të Shqipërisë, e cila që prej se mbaj mend unë, është në krizë. Zhurma të tilla të mëdha në fillim, që duket sikur do ta nga shkundin themelet kundërshtarin politik, kanë kosto të lartë. Mund të duken përfituese në një qëllim afatshkurtër, mirëpo kurrsesi në një cikël afatgjatë, pasi publiku apo votuesit nuk mund të manipulohen aq lehtë sa mendojnë politikanët. Askush nuk ka mundur t'ia hedhë popullit përgjithmonë, as despotët më të hidhur, as dinakët me të mëdhenj, as spindoktorët apo mbushamendësit më diabolikë, e lërë më një klasë politike, së cilës i duhet shumë kohë ta kthejë politikën në profesion. Tani për tani, politika që prodhohet në Prishtinë është mundësi për përfitime personale, për disa marramendëse, për të tjerë mendjevërtitëse…
Por, siç thotë një fjalë e urtë, kur humb, sigurohu që të mos humbësh edhe leksionin.
Dhe leksioni kryesor që nuk duhet të humbet nga zhurma e "bisedimeve sekrete", as nga AAK-ja, e as nga partitë e tjera, është se politika, ashtu sikurse shumë gjëra të tjera në jetë nuk mund të funksionojnë duke shpërndarë mjegull, akuza e thashetheme. Se politika nuk mund të funksionojë vetëm me fjalë të kota, premtime boshe dhe gënjeshtra siç është bërë zakon në këtë pjesë të Ballkanit. Ajo, sikurse shumë profesione të tjera ka nevojë për fakte, të vërteta dhe mbi të gjitha sinqeritet karshi votuesve.
(Autorja është analiste pranë gazetës "Kosova Sot")
Komente
-
Mera
26.08.2010 - 18:40
Alma ju komplimentoj per shkrimin, shkrim "no coment'
-
Nexhmedin Spahiu
26.08.2010 - 17:05
Alma te lumte. Skrim i persosur.
-
Blerimi
25.08.2010 - 22:35
E respektuara Alma, artikulli i shkelqyer, do te doja te besoja se te politikanet tan, sinqeritet te mos jete shprehje e naivetit. Avec plaisir
-
Mitat Osmani
25.08.2010 - 13:08
LEKSIONI I BISEDIMEVE , eshte leksion qe mungon ne gazetat shqiptare edhe pse qytetaret me nuk po nguten ne keso rastesh, ata po presin qe gjerat te sqarohen e pastaj t'i vleresojne. Qytetaret po ecin drejt zhvillimit dhe emancipimit shoqeror e politik, nuk eshte se kane ngelur ne vendnumrim dhe bejne vetem "aminin" e partive, kete duhet ta dijne mire njerzit politik (niveli i aresimit kombetar).Opozita do te fitonte nese perkrahe projektet te cilat ndihmojne ne jeten e qytetareve dhe e cila do t'i luftonte pakompromis te metat e qeverise aktuale, duke u mbeshtetur gjithnje ne argumente dhe duke i dokumentuar ato, ne te kunderten do te shenojne autogol.
als_Latn glg_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn unk fij_Latn unk cat_Latn unk war_Latn unk pap_Latn unk tur_Latn unk als_Latn unk oci_Latn unk als_Latn